Diari Oficial de la Generalitat Valenciana


Sumari del DOGV 9302, del 21-03-2022 (2022/1982)

RESOLUCIÓ de 18 de novembre de 2021, del director general de Qualitat i Educació Ambiental, per la qual es formula l'informe d'impacte ambiental del projecte per a planta de tractament, valorització i dipòsit de residus de la construcció i demolició, al terme municipal d'Aspe (Alacant). Expedient 077/2019/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9302

Data del DOGV
:   21-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1982


Data del document
:   18-11-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Aspe
    * impacte ambiental

RESOLUCIÓ de 18 de novembre de 2021, del director general de Qualitat i Educació Ambiental, per la qual es formula l'informe d'impacte ambiental del projecte per a planta de tractament, valorització i dipòsit de residus de la construcció i demolició, al terme municipal d'Aspe (Alacant). Expedient 077/2019/AIA. [2022/1982]  
  
«Informe d'impacte ambiental  
Expedient: (1298670) 077-2019-AIA.  
Títol: Planta de tractament, valorització i dipòsit de residus de la construcció i demolició.  
Promotor: María Antonia Serrano Pérez, Antonio Serrano Pérez i Antonio Soria Mira.  
Òrgan substantiu: Ajuntament d'Aspe. Referència de l'òrgan substantiu: 2019/ 207- URB.  
Localització: polígon 19, parcel·les 65 i 103, d'Aspe (Alacant).  
  
Descripció del projecte  
María Antonia Serrano Pérez, Antonio Serrano Pérez i Antonio Soria Mira (d'ara en avant, el promotor) promouen un projecte de planta de tractament, valorització i dipòsit de residus de la construcció i demolició (RCD) al polígon 19, parcel·les 65 i 103 (referència cadastral 68518S468728419264TO i 21256A829494679643PR) del terme municipal d'Aspe (Alacant).  
L'objecte de l'activitat és realitzar una gestió adequada dels residus de construcció i demolició (RCD) mitjançant la separació dels seus components diferenciant els materials valoritzables dels elements d'un sol ús. A més, es pretén la restauració d'un buit miner existent, producte d'una antiga explotació d'àrids a cel obert, mitjançant el dipòsit en el seu interior de part dels materials obtinguts després de la valorització dels RCD. La planta pretén donar servei als municipis pròxims al seu emplaçament.  
El procés industrial s'organitza en les fases o etapes següents:  
- Recepció i control dels residus. A l'entrada en la instal·lació, els RCD es pesaran, es registraran els residus admissibles en la instal·lació i es detectaran els no admissibles (que es retiraran en el vehicle d'origen), i es reflectirà la informació en el registre corresponent.  
- Separació primària. Es procedirà a la descàrrega i classificació dels residus que s'hi reben. En la planta només es processaran les fraccions minerals dels RCD. Altres residus que puguen vindre barrejats se separaran, classificaran i dipositaran en contenidors específics (fusta, metall, plàstic, etc.) per a la seua transferència i valorització per altres gestors autoritzats.  
- Separació mecànica i trituració. La fracció de RCD valoritzables s'introduirà en la tremuja d'alimentació de la trituradora de mandíbules per a procedir la trituració.  
- Garbellament i rentada. Els materials se seleccionen en el sedàs múltiple per granulometries i s'obtenen àrids reciclats de diferents diàmetres. La fracció més gran pot retornar-se a la trituradora mentre que la graveta passa a la màquina de rentada. Els materials no reciclables separats per la màquina de llavar es dipositen en un contenidor per a la seua retirada per gestors autoritzats.  
- Trituració final. Es realitza amb un molí d'impactes per a adequar l'àrid al percentatge de fins desitjat.  
- Rebliment de buit miner. Consisteix en l'aportació i dipòsit continuat de residus inerts adequats (RIA) fins a aconseguir el rebliment total del buit miner, seguint uns patrons constructius i establint mesures de control per a estabilitzar els talussos i minimitzar l'impacte ambiental. Els residus rebuts que tinguen la consideració de residu inert adequat (RIA) es dirigiran directament a la zona del dipòsit. Les actuacions estan determinades en el pla de restauració integral de l'antiga explotació minera d'Almasetar, que adjunta la documentació subscrit per personal tècnic competent. Es revisarà periòdicament perquè la topografia del rebliment es desenvolupe d'acord amb el projecte aprovat i amb els requisits de l'autoritat competent.  
  
Els codis LER dels residus admissibles per al seu tractament en la instal·lació corresponen al grup 17 (residus de la construcció i demolició, incloent-hi la terra excavada de zones contaminades). La relació descrita en la documentació tècnica és la següent: 17·01·01, 17·01·02, 17·01·03, 17·01·07, 17·02·01, 17·02·02, 17·02·03, 17·04·01, 17·04·02, 17·04·03, 17·04·04, 17·04·05, 17·04·06, 17·04·07, 17·04·11, 17·05·04, 17·05·06, 17·05·08, 17·08·02, 17·09·04, 20 02 02.  
La capacitat de tractament anual prevista per a la instal·lació és d'un volum de 77.000 m³/any, amb un rendiment diari mitjà de 350 m³/dia.  
  
Després de la valorització dels residus s'obtindrà:  
- Àrids reciclats destinats a la venda (79 %); 60.830 m³/any.  
- Material de rebuig petri per a utilitzar com a RIA en el buit miner (10 %); 7.700 m³/any.  
- Materials entregats a gestors autoritzats per a la seua valorització (11 %); 8.470 m³/any.  
La relació de maquinària que intervindrà en el procés inclou: pala carregadora, sedàs i un grup de trituració mòbil que es llogarà quan es dispose de material àrid reciclable en quantitat suficient per a prestar aquest servei. S'instal·larà una bàscula d'eixos per a pesar els camions.  
  
  
Tramitació administrativa  
Hi ha antecedents en l'expedient de consulta 057-2015-CON, iniciat amb data 5 de maig de 2015 per la Direcció Territorial de la Conselleria d'Infraestructures, Territori i Medi Ambient que va sol·licitar a aquest òrgan ambiental que emetera informe sobre la viabilitat del projecte, en la tramitació de la declaració d'interés comunitari (DIC) per a la planta de tractament, valorització, dipòsit i eliminació de RCD a les parcel·les de referència. L'expedient va concloure amb l'emissió de l'informe del Servei d'Avaluació d'Impacte Ambiental de data 19 de novembre de 2015 en el qual s'indicaven els aspectes del projecte que era necessari aclarir per a poder determinar els continguts mínims del document ambiental.  
Consten en l'expedient els documents tècnics següents:  
- Projecte tècnic sol·licitud DIC, de 26 de gener de 2015.  
- Estudi d'impacte ambiental de 26 de gener de 2015.  
- Estudi d'integració paisatgística preliminar de 26 de gener de 2015.  
Per a la seua tramitació es van realitzar consultes a les administracions públiques afectades. Com a resultat, es van emetre els informes següents:  
- Ajuntament d'Aspe, informe de la consultora de l'ajuntament de data 2 de juliol de 2015.  
- Servei Territorial d'Energia (mines) de data 2 de juliol de 2015, segons el qual no consta cap dret miner autoritzat en la zona projectada.  
  
- Secció Forestal i Camins Ramaders del Servei Territorial de Medi Ambient d'Alacant, de data 7 de juliol de 2015, favorable en matèria de camins ramaders i condicionat en matèria forestal i de restauració.  
  
- Secció de Qualitat Ambiental del Servei Territorial de Medi Ambient d'Alacant (STMA), de data 21 de juliol de 2015, favorable condicionat.  
- Servei de Vida Silvestre de la Subdirecció General de Medi Natural, de data 29 de juliol de 2015, de caràcter favorable.  
- Servei d'Infraestructura Verda i Paisatge, de data 26 d'octubre de 2015, favorable condicionat.  
Amb data 9 d'agost de 2019, l'Ajuntament d'Aspe (òrgan substantiu) va traslladar a aquest òrgan ambiental la sol·licitud d'avaluació d'impacte ambiental simplificada del projecte de . Aquesta adjunta:  
  
- Estudi d'impacte ambiental de data 26 de gener de 2015 (ja presentat per a la tramitació del 57-2015-CON).  
- Declaració d'interés comunitari (DIC) de l'activitat mitjançant Acord de la Comissió Territorial d'Urbanisme de 24 de setembre de 2018.  
- Sol·licitud d'avaluació ambiental simplificada del promotor de 10 de febrer de 2019.  
- Sol·licitud de llicència ambiental del promotor de 15 de febrer de 2019.  
- Projecte tècnic de llicència ambiental (febrer 2019) i annexos (pla d'autoprotecció, certificat de no aplicació de l'RD 840, plànols i annex per a esmenar el requeriment de l'oficina tècnica municipal).  
- Informe ambiental municipal de 8 d'abril de 2019, de caràcter favorable per a la tramitació del projecte. S'indica la documentació addicional, en els aspectes de competència municipal, que cal aportar abans de la concessió de la llicència ambiental.  
- Expedient de la informació pública realitzada compost per la publicació de l'edicte d'informació pública en BOP d'Alacant número 112, de 13 de juny de 2019, per termini de 30 dies, certificats d'exposició en el tauler d'anuncis i pàgina web de l'ajuntament, notificacions realitzades als confrontants i al·legacions al projecte presentades durant aquest tràmit.  
Amb data 14 de maig de 2020 es va sol·licitar consulta al Servei de Gestió de Residus perquè informara en la matèria de la seua competència, sense que s'haja rebut resposta fins ara.  
Amb dates 2 de setembre de 2019, 30 de juliol de 2020 i 6 d'agost de 2020, l'òrgan substantiu va remetre documentació addicional que inclou:  
- Certificat d'informació pública de data 2 de setembre de 2019.  
  
- Projecte tècnic refós per a la llicència ambiental, de juliol 2020.  
  
- Document ambiental, de juliol 2020.  
- Al·legacions al projecte de la plataforma d'afectats per l'abocador d'Aspe presentades amb data 30 de juliol de 2020 (al·legacions extemporànies).  
D'acord amb el certificat remés, l'òrgan substantiu va realitzar la informació pública de l'expedient mitjançant anunci en el tauler d'anuncis i en la pàgina web de l'Ajuntament durant un període de trenta dies (amb publicació prèvia en el Butlletí Oficial de la Província d'Alacant número 112, de data 13.06.2019). Així mateix, es van realitzar notificacions individualitzades als veïns confrontants, i s'han presentat al·legacions en dates 4 de juliol de 2019, 10 de juliol de 2019, 19 de juliol de 2019 i 26 de juliol de 2019.  
Amb data 11 de novembre de 2020, es va remetre a l'òrgan substantiu i al promotor un requeriment de documentació per a aclarir l'activitat objecte de llicència ambiental que es pretén autoritzar i d'ampliar els continguts de la documentació tècnica presentada.  
  
Amb data 29 de desembre de 2020, l'òrgan substantiu va remetre documentació per a esmenar el requeriment efectuat en el qual es comunica que la llicència ambiental es tramita per a l'activitat de Planta de tractament, valorització i dipòsit de RCD. A l'ofici de remissió s'adjuntava la documentació següent:  
- Acta d'acabament de les obres d'accés a la N-325 des de la planta de tractament, valorització i dipòsit d'RCD, de data 27 d'agost de 2020.  
  
- Presentació d'al·legacions al projecte amb data 15 d'octubre de 2020 (al·legacions extemporànies). S'adjunta l'informe d'al·legacions al projecte refós de llicència ambiental i condicionament d'obres i instal·lacions de planta de tractament, valorització, dipòsit i eliminació d'RCD de data 13 d'octubre de 2020.  
- Projecte refós de llicència ambiental i condicionament d'obres i instal·lacions de planta de tractament, valorització i dipòsit d'RCD de novembre 2020. Plànols del projecte.  
- Informe del promotor en resposta a les al·legacions presentades, data 2 de desembre de 2020.  
- Document ambiental del projecte de llicència ambiental per a una planta de tractament, valorització i dipòsit d'RCD de desembre 2020.  
  
- Informe resposta de l'òrgan substantiu a les al·legacions al projecte presentades durant el tràmit d'audiència i després de la seua finalització, de data 22 de desembre de 2020. Analitza i respon les al·legacions considerant la documentació presentada pel promotor i els informes de les administracions públiques que conformen la DIC.  
Respecte a l'al·legació cinquena del document presentat el 15 d'octubre de 2020 per la plataforma contra l'abocador d'Aspe adduint que la legalització de l'abocador no és possible d'acord amb la Llei 21/2013, de 9 de desembre, per haver-se iniciat l'execució del projecte sense haver finalitzat l'avaluació d'impacte ambiental (ja que el DA descriu que s'ha realitzat el trasplantament d'exemplars de tamarius i limonium en compliment de les indicacions de l'informe forestal de data 07.07.2015), caldria aclarir que, atesos els antecedents administratius, es considera que el promotor va iniciar les actuacions de legalització de l'activitat amb anterioritat a la data a l'entrada en vigor de la Llei 9/2018, de 5 de desembre, que modifica la Llei 21/2013, de 9 de desembre, d'avaluació ambiental. En conseqüència, no li és aplicable la modificació introduïda en l'article 9.1. Assenyalar que la llicència ambiental finalment se sol·licita per a l'activitat de planta de tractament, valorització i dipòsit d'RCD.  
Amb dates 27 d'octubre de 2021 i 3 de novembre de 2021, l'òrgan substantiu va remetre:  
- Certificat de compatibilitat urbanística (CCU) favorable de data 6 de febrer de 2019.  
- Ofici de remissió del Pla de restauració integral al Servei Territorial d'Indústria, Energia i Mines d'Alacant, de data 2 de juny de 2021.  
  
- Sol·licitud del promotor de llicència urbanística municipal per a moviment de terres per a restauració de buit miner, de data 23 de març de 2021.  
- Pla de restauració integral amb material no reutilitzable de la planta d'RCD en l'antiga pedrera d'argila Almasetar de novembre 2020 (d'ara en avant, PRI). Està compost pels documents següents: 1. memòria; 2. Plànols; 3. plec de prescripcions tècniques particulars, i 4. Pressupost.  
- Estudi d'impacte ambiental del PRI, de març 2021. Pels seus continguts, podria considerar-se part complementària del document ambiental de juliol de 2020. Inclou un annex amb un estudi hidrològic de la planta de tractament i valorització d'RCD i del PRI, d'agost 2017.  
  
La informació continguda en l'expedient aporta elements de judici suficients per a continuar la tramitació del procediment d'avaluació d'impacte ambiental simplificada.  
  
Consideracions ambientals  
1. Característiques del projecte  
La superfície de l'activitat vinculada a la DIC és de 37.435,87 m², dels quals 18.649,11 m² és la superfície transformada pel projecte (instal·lacions per a la valorització dels RCD i rebliment del buit miner). Es realitzaran les actuacions pertinents per a aconseguir una plataforma apta per a donar cabuda a les instal·lacions (anivellament del terreny, formació del terraplé, adequació de la solera amb pendents que dirigisquen l'escolament cap a una cuneta perimetral). L'àrea destinada a tractament de RCD ocuparà una superfície de 2.082 m² distribuïda en les zones següents: descàrrega i apilament de RCD, contenidors d'emmagatzematge de residus, emmagatzematge d'RCD valoritzats, empremta d'ubicació de la maquinària de trituració, oficines i lavabos (edificacions prefabricades), aparcament de vehicles i vials interiors per al trànsit dels vehicles. La ubicació i dimensions de les zones es projecta de manera provisional i es desplace a mesura que es desenvolupe l'activitat. La instal·lació disposarà d'una tanca en tot el perímetre amb malla de simple torsió, pals d'acer galvanitzat i sistema de seguretat per a controlar l'entrada. L'accés a la instal·lació es realitzarà a través d'un camí existent des de la carretera N-325, PK 11 + 070, marge esquerre, on s'han executat les obres pertinents per a procedir a l'entroncament de la carretera amb el camí.  
La fase de rebliment del buit es projecta com a pla de restauració integral per a la pedrera d'argiles Almasetar. Es tracta d'un buit miner ja existent del qual no extrauen materials actualment. S'estima que un 10 % dels materials rebuts en la planta no seran reutilitzables, per la qual cosa es destinaran, mitjançant una declaració de residus inerts adequats, a la seua restauració.  
El subministrament elèctric de les oficines, lavabos i enllumenat es realitzarà mitjançant la instal·lació d'un grup electrogen de 8 kVA de potència. La maquinària de trituració portarà l'equip electrogen incorporat.  
Segons el document ambiental, els recursos hídrics es requereixen per a proveir els serveis higiènics i de ruixat de camions. S'estima una demanda anual de 2.340 m³. El subministrament d'aigua potable el farà una empresa autoritzada mitjançant recipients, que emmagatzemaran l'aigua en un dipòsit del qual es distribuirà a la xarxa. L'informe de la Confederació Hidrogràfica del Xúquer, que consta com a annex en la DIC, preveu, a més, la utilització de 1.451,52 m³ anuals, mitjançant camions cisterna, dedicats a la polvorització d'aigua com a mesura per a evitar l'emissió de pols i terra en suspensió, la disponibilitat de la qual ha sigut certificada per l'Ajuntament d'Aspe.  
El projecte inclou una fase de garbellament i rentada de materials en el procés industrial, en la qual intervindrà una màquina de rentada de materials, el consum d'aigua del qual no està inclòs en la previsió de recursos hídrics requerits per l'activitat, ni en la DIC tramitada. No s'indica la procedència dels recursos hídrics que s'utilitzaran en la compactació dels materials en les obres d'execució del projecte, en la restauració del buit miner o en els regs de manteniment de les espècies vegetals que s'utilitzaran en la revegetació.  
Quant a les aigües pluvials, s'evacuaran per escolament derivat dels pendents amb què es dotarà la solera, que conduiran les aigües cap a una cuneta perimetral que es projectarà a fi de canalitzar els corrents d'aigua i evitar l'erosió del talús del buit miner. El rebliment d'RIA en el buit miner es dotarà constantment d'una cuneta en el seu perímetre per a conduir les aigües pluvials fora d'aquest. Per a això es donarà un pendent cap a l'exterior com a mínim de l'1 %. Es comprovarà amb assiduïtat la neteja d'aquests canals. Cal complir les determinacions del pla de restauració integral. Les aigües sanitàries s'emmagatzemaran en un dipòsit que es gestionarà per gestor autoritzat.  
  
No es descriu en el projecte l'aplicació de tècniques que permeten la recollida i reutilització de les aigües pluvials o altres mesures que economitzen la despesa dels recursos hídrics. Les aigües pluvials haurien de recollir-se en una instal·lació adequada (dipòsit, bassa, etc.), amb un tractament previ que conferisca a aquestes aigües la qualitat suficient per a la seua incorporació al procés productiu o la seua utilització com a aigua de reg.  
Els residus que s'utilitzen en la restauració d'aquest buit hauran de complir el que s'estableix en el Decret 200/2004, d'1 d'octubre, del Consell de la Generalitat, pel qual es regula la utilització de residus inerts adequats en obres de restauració, condicionament i rebliment, o amb finalitats de construcció. El promotor disposarà de la corresponent autorització administrativa de residu inert adequat mitjançant resolució de l'òrgan competent per a la utilització d'aquests residus per a la finalitat i la ubicació proposades. Així mateix, disposarà de compromisos d'acceptació per gestors autoritzats per a la gestió dels residus no valoritzables en la instal·lació i generats en el procés productiu no inclosos en la declaració de RIA. Els productes de rebuig petri que s'utilitzaran com a RIA en la restauració del buit miner, podran romandre com a màxim durant un any en el lloc que s'habilite dins de la instal·lació. Es realitzarà un control exhaustiu en les càrregues per a evitar l'entrada de residus que puguen produir lixiviats que afecten el sòl i les aigües.  
  
Les principals fonts de soroll procediran de la trituració de materials i del trànsit dels vehicles. L'increment en els nivells sonors es preveu compatible amb la normativa aplicable en matèria de sorolls i vibracions.  
Les afeccions a la qualitat de l'aire, tant en la fase de construcció com de funcionament, podran produir-se per l'emissió de pols, vapors i fums a causa del moviment de terres, manipulació dels residus i el trànsit dels vehicles. Com a mesures preventives i protectores es proposa realitzar un manteniment adequat de la maquinària i vehicles (que estaran dotats de sistemes que reduïsquen la contaminació i el consum de combustible), establir una política d'estalvi en el combustible (parar les màquines en períodes d'espera, planificació de les operacions per a optimitzar els rendiments i els temps d'execució), adoptar normes de conducció que minimitzen l'emissió de pols (fer els treballs amb maniobres suaus, evitar l'excés de velocitat) a més de procedir a regs periòdics que reduïsquen l'emissió de pols procedent del trànsit rodat. Es tindran en compte les condicions climàtiques i evitar realitzar moviments de terra en situacions adverses de vent fort.  
  
Les mesures proposades s'haurien d'implementar respecte a evitar la dispersió dels residus i dels materials apilats. Els contenidors de residus valoritzables (fusta, metall, plàstic, etc.) estaran proveïts d'una malla o sistema que permeten el seu tancament. Els apilaments de materials se situaran de manera que queden protegits dels corrents, mitjançant el relleu del terreny, la disposició de la planta o la instal·lació d'alguna mena d'estructura que faça de pantalla davant dels vents predominants en la zona i en funció de la seua alçària, limitació l'alçària màxima dels apilaments perquè la protecció davant del vent resulte efectiva. Així mateix, la maquinària que realitze les labors de trituració i garbellament dels RCD estarà proveïda de cobertes i sistemes de retenció de la pols que minimitzen la seua dispersió.  
Cal assenyalar que les instal·lacions de tractament de residus estan catalogades, amb caràcter general i, llevat que estiguen específicament prevists en un altre apartat, com a grup B, codi 09·10·09·07 en el catàleg d'activitats potencialment contaminadores de l'atmosfera (RD 100/2011, de 28 de gener, regulat a la Comunitat Valenciana pel Decret 228/2018, de 14 de desembre). L'activitat complirà els requisits establits en la Llei 34/2007, de 15 de novembre, de qualitat de l'aire i protecció de l'atmosfera i l'altra normativa que li siga aplicable.  
  
Per a previndre la contaminació del sòl per vessaments de substàncies contaminants, diàriament s'inspeccionarà el parc de maquinària i equips. El seu manteniment i neteja es farà en instal·lacions externes degudament autoritzades. En cas que es produïsquen abocaments accidentals de substàncies contaminants es procedirà a la recollida immediata amb absorbents apropiats (sepiolita), i es gestionarà la part de sòl afectada com a residu perillós. Els contenidors destinats a residus potencialment perillosos seran estancs, s'instal·laran sota teulada i sòl pavimentat amb sistema de recollida i emmagatzematge de lixiviats independent.  
El projecte no descriu les característiques de la solera de les zones destinades a la descàrrega i valorització de RCD, apilament de residus seleccionats, aparcament i zones de trànsit de vehicles (amb major risc de produir-se vessaments) que haurien de dotar-se de solera que augmente la impermeabilitat del terreny, amb una xarxa de drenatge que facilite la recollida i gestió de les pluvials susceptibles de contaminació.  
  
L'activitat està subjecta al compliment del Reial decret 9/2005, de 14 de gener, i s'haurà de presentar a la Conselleria d'Agricultura, Medi Ambient, Canvi Climàtic i Desenvolupament Rural l'informe preliminar de situació de sòl en un termini no superior a 2 anys des del començament de l'activitat.  
S'inclou un pla d'autoprotecció de març de 2019 que inclou l'avaluació de riscos, descripció de mesures protectores, manteniment de les instal·lacions, pla d'actuació d'emergències, integració amb altres plans d'àmbit superior, com també està prevista la seua implantació en l'activitat i les revisions i actualitzacions previstes.  
  
Atesa la proximitat a terreny forestal, resulta d'aplicació el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució de treballs que es realitzen en terreny forestal o en els seus voltants. El promotor prendrà totes les precaucions relatives a evitar originar incendis forestals i haurà de complir totes les mesures preventives que s'indiquen en els plans de prevenció d'incendis que l'afecten.  
Encara que el document ambiental no preveu el risc de proliferació i disseminació de legionel·la, per utilitzar sistemes de dispersió d'aigua podria ser aplicable la normativa per a la prevenció i control de la legionel·losi. En cas afirmatiu, el programa de manteniment de les instal·lacions i els resultats dels controls realitzats per a garantir el compliment de les mesures establides en aquesta normativa, s'incorporaran al programa de vigilància ambiental. Així mateix, el municipi d'Aspe està inclòs en la llista de municipis on s'ha detectat el mosquit tigre. S'evitaran dissenys en la instal·lació que puguen donar lloc al cúmul de làmines d'aigua a conseqüència de la pluja o reg que podrien afavorir la proliferació d'aquest mosquit.  
  
2. Ubicació del projecte  
L'activitat es desenvoluparà al terme municipal d'Aspe en sòl no urbanitzable. Hi ha compatibilitat de l'ús en el territori afectat sobre la base de la DIC atorgada i certificat de compatibilitat urbanística que consten en l'expedient. Els informes de les administracions públiques afectades que componen la DIC resulten rellevants en l'elaboració d'aquest informe d'impacte ambiental.  
Consultada la cartografia de la infraestructura valenciana de dades espacials (IDEV), s'observa que la instal·lació no es troba en l'àmbit de la Xarxa Natura 2000 ni d'altres espais naturals protegits. La fisiografia del terreny és en pujols, els tipus de roca predominants en la zona són les calcàries i arenisques, el risc d'erosió potencial és molt alt, la permeabilitat del sòl és alta i la vulnerabilitat dels aqüífers és mitjana. L'ús del sòl correspon a una zona d'extracció minera envoltada de pasturatges naturals. El projecte inclou una part situada en zona minera extractiva, sense edificacions, on aflora una làmina d'aigua, la resta és zona de pastures combinada amb matoll i coníferes. La capacitat d'ús del sòl és baixa i l'accessibilitat d'aqüífers mitjana. La distància a la zona urbanitzada residencial és superior a 2.500 m.  
  
Segons el document ambiental, des del punt de vista litològic es constata la presència d'argiles en estrat profund. Les aigües de pluja es recullen en els buits d'extracció generats tant per la pedrera Almasetar com per una explotació confrontant i formen bassetes xicotetes d'escassa extensió, que romanen cobertes per una xicoteta làmina d'aigua durant algun temps després de les pluges. La zona d'estudi no està situada sobre cap aqüífer d'interés, per la qual cosa la probabilitat de contaminació de les aigües subterrànies és pràcticament nul·la.  
  
3. Característiques del potencial impacte  
El document ambiental inclou una anàlisi dels potencials efectes significatius del projecte en el medi ambient durant les fases d'execució, funcionament i abandonament. Valora com a no significatius els impactes sobre la població, infraestructures de comunicació, les aigües superficials i subterrànies, la fauna i el patrimoni. Considera positius els impactes que la implantació del projecte produirà en l'economia, la generació d'ocupació, el sòl, la vegetació i el paisatge (que es veurà afavorida per la restauració del buit miner). L'afecció sobre la qualitat de l'aire la considera moderada. Valora els efectes positius que produirà el reciclatge i valorització dels RCD en tant que contribuirà a reduir l'extracció de materials, afavorir el seu reciclatge i reutilització, minorar les quantitats destinades al seu dipòsit en abocador i els impactes ambientals derivats del seu transport a abocador (emissió de gasos d'efecte d'hivernacle, consum de combustibles, etc.). Per a previndre la possibilitat de produir impactes significatius en el medi ambient s'aplicaran les mesures correctores descrites en el DA i les recollides en els informes sectorials emesos en el procediment de concessió de la DIC.  
  
La realització del projecte no causarà afeccions negatives a hàbitats o espècies de la Xarxa Natura 2000 ni a hàbitats d'espècies de flora o fauna protegides, segons consta en l'informe del Servei de Vida Silvestre que consta en l'expedient.  
S'inclou un programa de vigilància ambiental que permetrà la detecció, si escau, dels efectes negatius no previstos derivats del projecte i la vigilància i control de l'efectivitat de les mesures preventives i correctores proposades mitjançant l'estudi d'una sèrie d'indicadors (superfície restaurada, ocupació generada, consums d'aigua i energia, quantitats de residus reciclats o valoritzats, etc). Estarà coordinat per personal tècnic qualificat. Una vegada finalitzada l'execució del projecte, en la fase de funcionament, es desenvoluparà un seguiment ambiental de l'àrea d'actuació que diferenciarà l'àrea de valorització de RCD (que s'efectuarà mitjançant una visita anual i el consegüent informe durant un període de dos anys) i l'àrea de restauració del buit miner (en la qual es realitzarà el seguiment per un període de tres anys). Els informes es remetran a l'òrgan substantiu per a la seua verificació.  
  
Aquest programa de vigilància i seguiment ambiental es farà extensiu a tota la fase de funcionament o explotació del projecte i, si escau, durant la fase de desmantellament. S'hi inclouran el resultat dels controls i autocontrols periòdics legalment exigibles. Indicar que el control del correcte funcionament del sistema de tractament dels residus i control, i el seguiment de l'origen i destinació dels residus, de conformitat amb el que es disposa en l'autorització en matèria de gestió de residus, constitueixen, així mateix, mesures de vigilància ambiental.  
  
  
Conclusió  
En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
  
Consideracions jurídiques  
El projecte de planta de tractament, valorització i dipòsit de residus de la construcció i demolició, constitueix un supòsit d'avaluació d'impacte ambiental simplificada, d'acord amb l'article 7.2.a de la Llei 21/2013, de 9 de desembre, d'avaluació ambiental, en concordança amb l'annex II, grup 9, apartat b (instal·lacions d'eliminació o valorització de residus no incloses en l'annex I que no es desenvolupen a l'interior d'una nau en polígon industrial, o amb qualsevol capacitat si l'activitat es realitza en l'exterior o fora de zones industrials).  
  
L'expedient ha observat els tràmits previstos en la secció 2a, capítol II del títol II de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que s'ha expressat anteriorment, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc resolc:  
  
Primer  
Estimar que el projecte planta de tractament, valorització i dipòsit de residus de la construcció i demolició, al polígon 19, parcel·les 65 i 103, del terme municipal d'Aspe (Alacant), sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes d'aquest informe, en particular:  
1. Quant a la llista definitiva de residus admissibles a la planta de valorització, quedarà limitat per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
  
2. La utilització de residus inerts adequats per al rebliment del buit existent, provinents de la planta de valorització de residus de construcció i demolició, es realitzarà de conformitat amb els requisits establits en la normativa vigent.  
3. L'activitat haurà de disposar de recursos hídrics suficients, en vigor i degudament autoritzats, per a l'execució de totes les actuacions que incloga el projecte.  
4. Les accions, incloent-hi el programa de vigilància i el seguiment ambiental, hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. S'estendran a tota la fase de funcionament o explotació del projecte. La documentació estarà a la disposició de les autoritats competents.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.  
  
València, 18 de novembre de 2021.- El director general de Qualitat i Educació Ambiental: Joan Piquer Huerga.»